บสก.เดินหน้า เข้าตลาดหุ้น มั่นใจรายได้ดี
บสก.แต่งตัวเข้าตลาดหลักทรัพย์ปีหน้า โชว์รายได้ 6 เดือนแรก เกือบ 8,000 ล้านบาท
4 ก.ค. 2555

บสก.แต่งตัวเข้าตลาดหลักทรัพย์ปีหน้า โชว์รายได้ 6 เดือนแรก เกือบ 8,000 ล้านบาท 
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ภายในสิ้นปีนี้จะยื่นเรื่องนำบริษัทเข้าจดทะเบียนในตลาดหลักทรัพย์แห่งประเทศไทย และคาดว่าเสนอขายหุ้นประชาชนครั้งแรก (IPO) ได้ภายในไตรมาสแรกปีหน้า ซึ่งเลื่อนจากเดิมที่คาดว่าจะเข้าตลาดในเดือน ก.ย.นี้ 
อย่างไรก็ตาม ยังไม่ได้สรุปว่าจะเพิ่มทุนจำนวนเท่าใดและจะกระจายหุ้นให้ประชาชนเท่าใด 
“ในเบื้องต้นคาดว่าจะเสนอขายหุ้นให้ประชาชนราคา 5-10 บาท ซึ่งเงินที่ได้จากการขายหุ้นจะนำส่งกระทรวงการคลังประมาณ 1 หมื่นล้านบาท ที่เหลือทยอยชำระหนี้ในช่วงปี 2558 ประมาณ 1 หมื่นล้านบาท” นายสุเมธ กล่าว
ปัจจุบัน บสก.มีสินทรัพย์รวม 2.3 แสนล้านบาท และอยู่ระหว่างรับซื้อรับโอนสินทรัพย์ด้อยคุณภาพอีก 1.94 แสนล้านบาท 
นายสุเมธ กล่าวว่า ในช่วง 6 เดือนแรกของปี มีรายได้จากการปรับโครงสร้างหนี้และจำหน่ายทรัพย์ 7,990 ล้านบาท จากเป้าหมายที่วางไว้ 6,000 ล้านบาท มีกำไร 2,500 ล้านบาท คาดว่าทั้งปีจะมีกำไร 3,200 ล้านบาท